Motsoeneng glo skuldig bevindHlaudi Motsoeneng. Foto: Catherine Rice/ANA Die SAUK se tydelike raad sal na verwagting Maandagmiddag meer inligting bekend maak. Zola Majavu, Motsoeneng se regsverteenwoordiger, het gesê hy het nog nie die uitspraak gesien nie. “Nóg ek nóg my kliënt het al ŉ afskrif van die uitspraak gesien waaroor die media berig,” het hy gesê. Motsoeneng se tugverhoor is verlede week afgehandel. “Dit is vir my vreemd dat daar al blykbaar ŉ uitspraak is en dit met die media gedeel word, maar nie met die persoon wat geraak word nie.” Motsoeneng is dissiplinêr verhoor nadat hy op 19 April ŉ nuuskonferensie gehou het waarin hy die nuwe tussentydse raad aangeval het omdat hulle sy 90/10-plaaslikemusiek-beleid gekanselleer het. ŉ Uitspraak in die Wes-Kaapse hooggeregshof het in Desember gelas dat Motsoeneng onbevoeg is om enige pos by die uitsaaier te beklee totdat ŉ dissiplinêre verhoor hom vrygespreek het van enige aantygings, of as ŉ hof die openbare beskermer se verslag wat meld dat hy gejok het oor sy akademiese kwalifikasies en dat hy sy eie salaris onregmatig verhoog het, ter syde stel. Sy pogings om teen dié uitspraak te appelleer het misluk. Lees alle vorige berigte oor Hlaudi Motsoeneng op Maroela Media.